Yāmuna: Saṃvitsiddhi
Exported from Holy-Writings.com on 2026-06-21 - 1 clipping

Source: GRETIL (gretil.sub.uni-goettingen.de) — Sanskrit academic edition. Title: Yāmuna: Saṃvitsiddhi. Data entry: (see source file). License: refer to source file header.
──────────────────────────────────────────────────────────────────────

This file is a plain text transformation of http://gretil.sub.uni-goettingen.de/gretil/corpustei/sa_yAmuna-saMvitsiddhi-alt.xml
  with a rudimentary header. For a more extensive header please refer to the source file.

## Data entry: Sadanori Ishitobi
## Contribution: Sadanori Ishitobi
## Date of this version: 2020-07-31

## Source:
   - .

## Publisher: Göttingen Register of Electronic Texts in Indian Languages (GRETIL), SUB Göttingen

## Licence:
   This e-text was provided to GRETIL in good faith that no copyright rights have been infringed. If anyone wishes to assert copyright over this file, please contact the GRETIL management at gretil(at)sub(dot)uni-goettingen(dot)de. The file will be immediately removed pending resolution of the claim.
   Distributed under a Creative Commons Attribution-NonCommercial-ShareAlike 4.0 International License.

## Structure of references:
   A reference is assembled consisting of
   - a pragmatic abbreviation of the title: Saṃvitsiddhi-alt = YSsi,
   - the number of the  in arabic numerals,
   - the number of the verse in arabic numerals.

## Notes:
   This file has been created by mass conversion of GRETIL's Sanskrit corpus from yamss_au.htm. Due to the heterogeneity of the sources the header markup might be suboptimal. For the sake of transparency the header of the legacy file is documented in the note element below:

	 Yamuna: Samvitsiddhi
Input by Sadanori ISHITOBI
ANALYTIC TEXT (BHELA conventions)
(Revised GRETIL version)

## Revisions:
   - 2020-07-31: TEI encoding by mass conversion of GRETIL's Sanskrit corpus

# Text

ekam evādvitīyaṃ tad brahmety upaniṣadvacaḥ
brahmaṇo 'nyasya sadbhāvaṃ nanu tat pratiṣedhati // YSsi_1

atra brūmo 'dvitīyoktau samāsaḥ ko vivakṣitaḥ
kiṃsvit tatpuruṣaḥ kiṃ vā bahuvrīhir athocyatām // YSsi_2

pūrvasminn uttaras tāvat pradhānyena vivakṣyate
padārthas tatra tad brahma tato'nyat sadṛśaṃ tu vā // YSsi_3

tadviruddham atho vā syāt triṣv apy anyan na bādhate
anyatve sadṛśatve vā dvitīyaṃ sidhyati dhruvam // YSsi_4

viruddhatve dvitīyena tṛtīyaṃ prathamaṃ tu vā
brahma prāpnoti yasmāt tad dvitīyena virudhyate // YSsi_5

ataḥ saprathamāḥ sarve tṛtīyādyartharāśayaḥ
dvitīyena tathā spṛṣṭvā svārthās tiṣṭhanty abādhitāḥ // YSsi_6

nanu nañ brahmaṇo 'nyasya sarvasyaiva niṣedhakam
dvitīyagrahaṇaṃ yasmāt sarvasyaivopalakṣaṇam // YSsi_7

naivaṃ niṣedho na hy asmād dvitīyasyāvagamyate
tato 'nyat tadviruddhaṃ vā sadṛśaṃ vātra vakti saḥ // YSsi_8

dvitīyaṃ yasya naivāsti tad brahmeti vivakṣite
satyādilakṣaṇoktīnām apalakṣaṇatā bhavet // YSsi_9

advitīye dvitīyārthanāstitāmātragocare
svaniṣṭhatvān nañarthasya na syād brahmapadānvayaḥ // YSsi_10

dvitīyaśūnyatā tatra brahmaṇo na viśeṣaṇam
viśeṣaṇe vā tad brahama tṛtīyaṃ prathamaṃ tu vā // YSsi_11

prasaktaṃ pūrvavat sarvaṃ bahuvrīhau samasyati
brahmaṇaḥ prathamā ye ca tṛtīyādyā jagattraye // YSsi_12

brahma praty advitīyatvāt svasthās tiṣṭhanty abādhitāḥ
kiñ ca tatra bahuvrīhau samāse saṃśrite sati // YSsi_13

vṛttyarthasya nañarthasya na padārthāntarānvayaḥ
saty arthāntarasambandhe ṣaṣṭhī yasyeti yujyate // YSsi_14

dvitīyavastunāstitvaṃ na brahma na viśeṣaṇam
asattvān na hy asad brahma bhaven nāpi viśeṣaṇam // YSsi_15

tasmāt prapañcasadbhāvo nādvaitaśrutibādhitaḥ
svapramāṇabalāt siddhaḥ śrutyā cāpy anumoditaḥ // YSsi_16

tenādvitīyaṃ brahmeti śruter artho 'yam ucyate
dvitīyagaṇanāyogyo nāsīd asti bhaviṣyati // YSsi_17

samo vābhyadhiko vāsya yo dvitīyas tu guṇyate
yato 'sya vibhavavyūhakalāmātram idaṃ jagat // YSsi_18

dvitīyavāgāspadatāṃ pratipadyeta tatkatham
yathā colanṛpaḥ samrāḍadvitīyo 'dya bhūtale // YSsi_19

iti tattulyanṛpatinivāraṇaparaṃ vacaḥ
na tu tadbhṛtyatatputrakalatrādiniṣedhakam // YSsi_20

tathā surāsuranarabrahmabrahmāṇḍakoṭayaḥ
kleśakarmavipākādyair aspṛṣṭasyākhileśituḥ // YSsi_21

jñānādiṣāṇguṇyanidher acintyavibhavasya tāḥ
viṣṇor vibhūtimahimasamudradrapsavipraṣaḥ // YSsi_22

kaḥ khalv aṅgulibhaṅgena samudrān saptasaṅkhyayā
gaṇayan gaṇayed ūrmiphenabudbudavipruṣaḥ // YSsi_23

yathaika eva savitā na dvitīyo nabhaḥsthale
ityuktyā na hi sāvitrā niṣidhyante 'tra raśmayaḥ // YSsi_24

yathā pradhānasaṅkhyeyasaṅkhyāyāṃ naiva gaṇyate
saṅkhyā pṛthaksatī tatra saṅkhyeyānyapadārthavat // YSsi_25

tathā(YSsi_p15789)

pādo 'sya viśvā bhūtāni tripādasyāmṛtaṃ divi
iti bruvan jagat sarvam itthambhāve nyaveśayat // YSsi_26

tathā(YSsi_p16082)

etāvān asya mahimā tato jyāyastaro hi saḥ
yatrānyan na vijānāti sa bhūmod aram antaram
kurute 'sya bhayaṃ vyaktam ityādiśrutayaḥ parāḥ // YSsi_27

meror ivāṇur yasyedaṃ brahmāṇḍam akhilaṃ jagat
ityādikāḥ samastasya taditthambhāvatāparāḥ // YSsi_28

vācārambhaṇamātraṃ tu jagat sthāvarajaṅgamam
vikārajātaṃ, kūṭasthaṃ mūlakāraṇam eva sat // YSsi_29

ananyat kāraṇāt kāryaṃ pāvakād visphuliṅgavat
mṛttikālohabījādinānādṛṣṭāntavistaraiḥ // YSsi_30

nāśakad dagdham analas tṛṇaṃ majjayituṃ jalam
na vāyuś calituṃ śaktaḥ tacchaktyāpy āyanād ṛte // YSsi_31

ekapradhānavijñānād vijñātam akhilaṃ bhavet
ityādivedavacanatanmūlāptāgamair api // YSsi_32

brahmātmanātmalābho 'yaṃ prapañcaś cidacinmayaḥ
iti pramīyate brāmhī vibhūtir na niṣidhyate // YSsi_33

tanniṣedhe samasta tasya mithyātvāl lokavedayoḥ
vyavahārās tu lupyeran tathā syād brahmadhīr api // YSsi_34

vyāvahārikasatyatvān mṛṣātve 'py aviruddhatā
pratyakṣāder iti mataṃ prāg eva samadūduṣam // YSsi_35

ataś copaniṣañjātabrahmādvaitadhiyā jagat
na bādhyate vibhūtitvād brahmaṇaś cetyavasthitam // YSsi_36

nanu sattve prapañcasya nāstīti pratyayaḥ katham
asattve vā kathaṃ tasminn astīti pratyayo bhavet // YSsi_37

sadasattvaṃ tathaikasya viruddhatvād asambhavi
sadasatpratyayaprāptaviruddhadvandvasaṅgame // YSsi_38

tayor anyatarārthasya niścayābhāvahetutaḥ
sadasattvaṃ prapañcasya jainās tu pratipedire // YSsi_39

sattvaprāptiṃ puraskṛtya nāstīti pratyayodayāt
sadā sattvaṃ prapañcasya sāṅkhyās tu pratipādire // YSsi_40

sadasatpratyayaprāptaviruddhadvandvasaṅkaṭe
virodhaparihārārthaṃ sattvāsattvāṃśabhaṅgataḥ
sadasadbhyām anirvācyaṃ prapañcaṃ kecid ūcire // YSsi_41

sattvāsattve vibhāgena deśakālādibhetataḥ
ghaṭāder iti manvānā vyavasthām apare jaguḥ // YSsi_42

tad evaṃ vādisammardāt saṃśaye samupasthite
nirṇayaḥ kriyate tatra mīmaṃsakamatena tu // YSsi_43

ghaṭasvarūpe nāstitvam astitvaṃ yady abūbudhat
syād eva yugapatsattvam asattvaṃ ca ghatādiṣu // YSsi_44

idānīm idam atrāsti nāstītyevaṃvidhā yataḥ
deśakāladaśābhedād asti nāstīti no dhiyaḥ // YSsi_45

ato deśādibhedena sadasattvaṃ ghaṭādiṣu
vyavasthitaṃ nirastatvād vādasyeha na sambhavaḥ // YSsi_46

nanu deśādisambandhaḥ sata evopapadyate
na deśakālasambandhād asataḥ sattvam iṣyate // YSsi_47

sambandho dvyāśrayas tasmāt sataḥ sattvaṃ sadā bhavet
asataḥ kārakaiḥ sattvaṃ janmanetyatidurghaṭam // YSsi_48

ādyantavān prapañco 'taḥ satkakṣāntarniveśyate  YSsi_49ab

uktaṃ ca(YSsi_p22187)

"ādāv ante ca yan nāsti nāsti madhye 'pi tat tathā"
ato niścitasadbhāvaḥ sadā sann abhyupeyatām // YSsi_49cf

iti(YSsi_p22491)

asataḥ sarvadāsattvaṃ janyayogāt khapuṣpavat
asattve na viśeṣo 'sti prāgatyantāsator iha // YSsi_50

śvetaketum upādāya tat tvam ity api yac chrutam
ṣaṣṭhaprapāṭake tasya kuto mukhyārthasambhavaḥ // YSsi_51

kārpaṇyaśokaduḥkhārtaś cetanas tvaṃpadoditaḥ
sarvajñas satyasaṅkalpo nissīmasukhasāgaraḥ
tatpadārthas tayor aikyaṃ tejas timiravat katham // YSsi_52

tvamarthasthe taṭasthe vā (tadarthasthe vibhedake)
guṇe tattvaṃpadaśrutyor aikārthyaṃ dūravāritam // YSsi_53

ajñatvasarvaveditvaduḥkhitvasukhitādike
viśeṣaṇe vā ciddhātor atha vāpy upalakṣaṇe
viruddhaguṇasaṅkrānter bhedaḥ syāt tvaṃtadarthayoḥ // YSsi_54

vācyaikadeśabhaṅgena cidekavyaktiniṣṭhatā
so 'yaṃ gaur itivat tattvaṃ padayor ity apeśalam // YSsi_55

deśakāladaśābhedād ekasminn api dharmiṇi
viruddhadvandvasaṅkrānteḥ so 'yaṃ gaur iti yujyate // YSsi_56

svaprakāśasya ciddhātor viruddhadvandvasaṅgatau
na vyavasthāpakaṃ kiñcid deśakāladaśādike // YSsi_57

nirdhūtanikhiladvandvasvaprakāśe cidātmani
dvaitānarthabhramābhāvāc chāstraṃ nirviṣayaṃ bhavet // YSsi_58

etena satyakāmatvajagatkāraṇatādayaḥ
mā(yopādhau pare) 'dhyastāḥ śokamohādayaḥ punaḥ // YSsi_59

avidyopādhike jīve vināśe neti yan matam
kṣudrabrahmavidām etan mataṃ prāg eva dūṣitam // YSsi_60

cidsvarūpe viśiṣṭe vā māyāvidyādyupādhayaḥ
pūrvasmin sarvasāaṅkaryaṃ parajīvāvibhāgataḥ // YSsi_61

uttarasminn api tathā viśiṣṭam api cid yadi
citsvarūpaṃ hi nirbhedaṃ māyāvidyādyupādhibhiḥ
vibhinnam iva vibhrāntaṃ viśiṣṭaṃ ca ... (mataṃ tava) // YSsi_62

taṭasthāvasthitā dharmāḥ svarūpaṃ na spṛśanti kim
na hi daṇḍiśiraśchedād devadatto na hiṃsitaḥ // YSsi_63

acidaṃśavyapohena cidekapariśeṣatā
atas tat tvam asīty āder arthe ity apy asundaram // YSsi_64

abrahmānātmatābhāve pratyak cit pariśiṣyate
tattvaṃpadadvayaṃ jīvaparatādātmyagocaram
tanmukhyavṛtti tādātmyam api vastudvayāśrayam // YSsi_65

bhedābhedavikalpas tu yat tvayā paricoditaḥ
abhedābhedino 'satye bandhe sati nirarthakaḥ // YSsi_66

abhedo bhedamardī tu svāśrayībhūtavastunoḥ
bhedaḥ parasparānātmyaṃ bhāvānām evam etayoḥ // YSsi_67

svarūpam abhyupetyaiva bhedābhedavikalpayoḥ
(bādhanaṃ) tena vāgabādhā virodhena nigṛhyase // YSsi_68

bhinnābhinnatvasambandhasadasattvavikalpanam
pratyakṣānubhavāpārataṃ kevalaṃ kaṇṭhaśoṣaṇam // YSsi_69

nīle nīlamatir yādṛgutpale nīladhīr hi sā
nīlam utpalam evedam iti sākṣāccakāsti naḥ // YSsi_70

yathā viditasaṃyogasambandhe 'py akṣagocare
bhedābhedādidustarkavikalpādhānavibhramaḥ // YSsi_71

tadvat tādātmyasambandhe śrutipratyakṣamūlake
śrutidaṇḍena dustarkavikalpabhramavāraṇam // YSsi_72

nirdoṣāpauruṣeyī ca śrutir atyartham ādarāt
asakṛttattvam ity āha tādātmyaṃ brahmajīvayoḥ // YSsi_73

brahmānandahradāntaḥsthoḥ muktātmā sukham edhate
phale ca phalino 'bhāvān mokṣasyāpuruṣārthatā
ekaśeṣe hi ciddhātoḥ kasya mokṣaḥ phalaṃ bhavet // YSsi_74

kiñ ca prapañcarūpeṇa kā nu saṃvid vivartate
na tāvad ghaṭadhīs tasyām asatyām api darśanāt // YSsi_75

na hi tasyām ajātāyāṃ naṣṭāyāṃ vākhilaṃ jagat
nāstīti śakyate vaktum uktau pratyakṣabadhanāt
nāpy anyasaṃvit tannāśe 'py anyeṣām upalambhanāt // YSsi_76

nanu saṃvidabhinnaikā na tasyām asti bhedadhīḥ
ghaṭādayo hi bhidyante na tu sā cit prakāśanāt // YSsi_77

ghaṭadhīḥ paṭasaṃvittisamaye nāvabhāti cet
naivaṃ, ghaṭo hi nābhāti sā sphuraty eva tu sphuṭam // YSsi_78

ghaṭavyāvṛttasaṃvittir atha na sphuratīti cet
tadvyāvṛttipadenāpi kiṃ saivoktātha vetarat
saiva ced bhāsate 'nyac cen na brūhas tasya bhāsanam // YSsi_79

kiñ cāsyāḥ svaprakāśāyā nīrūpāyā na hi svataḥ
ṛte viṣayanānātvān nānātvāvagrahabhramaḥ // YSsi_80

na vastu vastudharmo vā na pratyakṣo na laukikaḥ
ghaṭādivedyabhedo 'pi kevalaṃ bhramalakṣaṇaḥ // YSsi_81

yadā, tadā tadāyato dhībhedāvagrahodayaḥ
kutaḥ, kutastarāṃ tasya paramārthatvasambandhaḥ // YSsi_82

kiñ ca svayaṃprakāśasya svato vā parato 'pi vā
prāgabhāvādisiddhiḥ syāt, svatas tāvan na yujyate // YSsi_83

svasmin sati viruddhatvād abhāvasyānavasthiteḥ
svanimittaprakāśasya svasyābhāve 'py asambhavāt
ananyagocaratvena cito na parato 'pi ca // YSsi_84

kiñ ca vedyasya bhedāder na ciddharmatvasambhavaḥ
rūpādivat, ataḥ saṃvidadvitīyā svayaṃprabhā // YSsi_85

atas tadbhedam āśritya yadvilakṣaṇādijalpitam
tadavidyā+vilāso 'yam iti brahmavido viduḥ // YSsi_86

hanta brahmopadeśo 'yaṃ śraddadhāneṣu śobhate
vayam aśraddadhānāḥ so ye yuktiṃ prārthayāmahe // YSsi_87

pratipramātṛviṣayaṃ parasparavilakṣaṇāḥ
aparokṣaṃ prakāśante sukhaduḥkhādivad dhiyaḥ // YSsi_88

sambandhivyaṅgyabhedasya saṃyogecchādikasya naḥ
na hi bhedaḥ svato nāsti nāpratyakṣaś ca saṃataḥ // YSsi_89

yadi sarvagatā nityā saṃvid evābhyupeyate
tataḥ sarvaṃ sadā bhāyāt, na vā kiñcit kadācana // YSsi_90

tadānīṃ na hi vedyasya sannnidhītarakāritā
vyavasthā ghaṭate, vitter vyomavad vaibhavāśrayāt // YSsi_91

nāpi kāraṇabhedena. nityāyās tadabhāvataḥ
na ca svarūpanānātvāt, tad ekatvaparigrahāt // YSsi_92

tataś ca badhirāndhādeḥ śabdādigrahaṇaṃ bhavet
guruśiṣyādibhedaś ca nirnimittaḥ prasajyate // YSsi_93

nanu naḥ saṃvido bhinnaṃ sarvaṃ nāma na kiñcana
ataḥ sarvaṃ sadā bhāyād ityakaṇḍe 'nuyujyate // YSsi_94

idam ākhyāhi bho kiṃ nu nīlādir na prakāśate
prakāśamāno nīlādiḥ saṃvido vā na bhidyate // YSsi_95

ādau pratītisubhago nivāho lokavedayoḥ
yataḥ padapadārthādi na kiñcid avabhāsate // YSsi_96

dvitīye saṃvido 'dvaitaṃ vyāhanyeta samīhitam
yady ayaṃ vividhākāraprapañcaḥ saṃvidātmakaḥ
sāpi saṃvit tad ātmeti yato nānā prasajyate // YSsi_97

na cāvidyāvilāsatvād bhedābhedānirūpaṇā
sā hi nyāyānalaspṛṣṭā jātuṣābharaṇāyate // YSsi_98

tathā hi yady avidyeyaṃ vidyābhāvātmikeṣyate
nirupākhyasvabhāvatvāt sā na kiñcin niyacchati // YSsi_99

arthāntaram avidyā cet sādhvī bhedāirūpaṇā
arthānarthāntaratvādivikalpo 'syā na yujyate
vidyāto 'rthāntaraṃ cāsāv iti suvyāhṛtaṃ vacaḥ // YSsi_100

athārthāntarabhāvo 'pi tasyās te bhrāntikalpitaḥ
hantaivaṃ saty avidyaiva vidyā syāt paramārthataḥ // YSsi_101

kiñ ca śuddhājaḍā saṃvit, avidyeyaṃ tu nesṛśī
tat kena hetunā seyam anyaiva na nirūpyate // YSsi_102

api ceyam avidyā te yadabhāvādirūpiṇī
sā vidyā kiṃ nu saṃvittir vedyaṃ vā veditātha vā // YSsi_103

vedyatve veditṛtve ca nāsyās tābhyāṃ nivartanam
na hi jñānād ṛte 'jñānam anyatas te nivartate
saṃvid eveti cet tasyā nanu bhavād asambhavaḥ // YSsi_104

kiñceyaṃ tadviruddhā vā, na tasyāḥ kvāpi sambhavaḥ
yato 'khilaṃ jagadvyāptaṃ vidyayaivādvitīyayā // YSsi_105

abhāvo 'nyo viruddho vā saṃvido 'pi yad īṣyate
tadānīṃ saṃvid advaitapratijñāṃ dūratas tyaja // YSsi_106

kiñ cāsau kasya? jīvasya, ko jīvo yasya seti cet
nanv evam asamādhānam anyonyāśrayaṇaṃ bhavet // YSsi_107

na tu jīvād avidyā syāt, na ca jīvas tayā vinā
na vījāṅkuratulyatvaṃ jīvotpatter ayogataḥ // YSsi_108

brahmaṇaś cen na sarvajñaṃ kathaṃ tad baṃbhramīti te(bhoḥ)
avidyākṛtadehātmapratyayādhīnatā na te
brahmasarvajñabhāvasya, tatsvābhāvikatāśruteḥ // YSsi_109

bhedāvabhāsagabhatvād atha sarvajñatā mṛṣā
tata evāmṛṣā kasmān na svāc chabdāntarādivat // YSsi_110

yathā śabdāntarābhyāsasañkhyādyāḥ śāstrabhedakāḥ
bhedāvabhāsagarbhāś ca yathārthāḥ, tādṛśī na kim // YSsi_111

sarvajñe nityamukte 'pi yady ajñānasya sambhavaḥ
tejasīva tamas tasmān na nivarteta kenacit // YSsi_112

sarvajñatvādivacanaprāmāṇyaṃ vyāvahārikam
tāttvikaṃ tu pramāṇatvam advaitavacasām iti
niyāmakaṃ na paśyāmo nirbandhāt tāvakād ṛte // YSsi_113

āśrayapratiyogitve parasparavirodhinī
kathaṃ vaikarasaṃ brahma sad iti pratipadyate // YSsi_114

pratyaktvenāśrayo brahmarūpeṇa pratiyogi cet
rūpabhedaḥ kṛtasya 'yaṃ yady avidyāprasādajaḥ
nanu sāpi tadāyattety anyonyāśrayaṇaṃ punaḥ // YSsi_115

avastutvād avidyāyāḥ ...(nedaṃ tadrūpaṇaṃ yadi)
vastuno dūṣaṇatvena tvayā kvedaṃ nirīkṣitam // YSsi_116

(svasādhyasya puraskārād) doṣo 'nyonyasamāśrayaḥ
na vastutvād avastutvād ity ato nedam uttaram // YSsi_117

kiñcāvidyā na cet ... (vastu vyavaharyaṃ kathaṃ bhavet)
(na cāsadvyoma)puṣpādivyavahāravad iṣyate // YSsi_118

nāpy avastv iti co(ktau tu vastutvaṃ sidhyati dhruvam)
(niṣidhyate) samastena nañā vastv iti cen (matam) // YSsi_119

samastena nañā vastu prathamaṃ yanniṣidhyate
pratiprasūtaṃ vyastena punas tad iti vastutā // YSsi_120

ato na vastu nā(vastu na sadvacyaṃ na cāpy asat)
(bhedo) na kaś cakāstīti (vivakṣīr mā) sma jātucit // YSsi_121

kiñca prapañcanirvāhajananī yeyam āśritā
avidyā sā kim ekaiva naikā vā tad idaṃ vada
tadāśrayaś ca saṃsārī tathaiko naika eva vā // YSsi_122

sā ced ekā, tatas saikā śukasya brahmavidyayā
pūrvam eva nirasteti vyarthas te muktaye śramaḥ // YSsi_123

syān mataṃ naiva te santi vāmadevaśukādayaḥ
yadvidyayā nirastatvān nādyāvidyeti codyate // YSsi_124

muktāmuktādibhedo hi kalpito madavidyayā
dṛśyatvān māmakasvapnadṛśyabhedaprapañcavat // YSsi_125

yat punar brahmavidyātas teṣāṃ muktir abhūd iti
vākyaṃ tatsvāpnamuktyuktiyuktyā pratyūhyatām iti // YSsi_126

nanv īdṛśānumānena svāvidyāparikalpitam
prapañcaṃ sādhayaty anyaḥ kathaṃ praty ucyate tvayā // YSsi_127

tvad avidyānimittatve yo hetus te vivakṣitaḥ
sa eva hetus tasyāpi bhavet sarajñasiddhivat // YSsi_128

ity anyonyaviruddhoktivyāhate bhavatāṃ mate
mukham astīti yat kiñcit pralapann iva lakṣyase // YSsi_129

yathā ca svāpnamuktyuktisadṛśī tadvimuktibhīḥ
tathaiva bhavato 'pīti vyartho mokṣāya te śramaḥ // YSsi_130

yathā teṣām abhūtaiva purastād ātmavudyayā
muktir bhūtocyate tadvat parastād ātmavidyayā // YSsi_131

abhāviny eva sā mithyā bhāvinīty apadiśyatām
santi ca svapnadṛṣṭāni dṛṣṭāntavacanāni te // YSsi_132

nanu nedam aniṣṭaṃ me yan muktir na bhaviṣyati
ātmano nityamuktatvān nityasiddhaiva sā yataḥ // YSsi_133

tad idaṃ śāntikarmādau vetālavāhanaṃ bhavet
yenaivaṃ sutarāṃ vyartho brahmavidyārjanaśramaḥ // YSsi_134

avidyāpratibaddhatvād atha sā nityasaty api
asatīveti tadvyaktir vidyāphalam upeyate // YSsi_135

hastastham eva hemādi vismṛtaṃ mṛgyate yathā
yathā tad eva hastastham avagamyopaśāmyati // YSsi_136

tathaiva nityasiddhātmasvarūpānavabodhataḥ
saṃsāriṇas tathābhāvo vyajyate brahmavidyayā // YSsi_137

hanta keyam abhivyaktir yā vidyāphalam iṣyate
svaprakāśasya cidchātor yā svarūpapade sthitā // YSsi_138

saṃvit kiṃ saiva kiṃ vāhaṃ brahmāstītīti kīdṛśī
yadi svarūpasaṃvit sā, nityaiveti na tatpjhalam // YSsi_139

atha brahmāham asmīti saṃvittir vyaktir iṣyate
nanu te brahmavidyā sā saiva tasyāḥ phalaṃ katham // YSsi_140

kiñ ca sā tat tvam asy ādivākyajanyā bhavan mate
utpattimaty anityeti muktasyāpi bhayaṃ bhavet // YSsi_141

api ca vyavahārajñāḥ sati puṣkalakāreṇa
kāryaṃ na jāyate yena tam āhuḥ pratibandhakam // YSsi_142

iha kiṃ tad yad utpattum upakrāntaṃ svahetutaḥ
avidyāpratibaddhatvād utpattiṃ na prapadyate // YSsi_143

na muktir nityasiddhatvāt, na brahmāsmīti dhīr api
na hi brahmāham asmīti saṃvitpuṣkalakāraṇam
saṃsāriṇas tadāstīti kathaṃ sā pratibadhyate // YSsi_144

yataḥ sā kāraṇābhāvād idānīṃ nopajāyate
na punaḥ pratibaddhatvād asthāne tena tadvacaḥ // YSsi_145

kiñ caiko jīva ity etad vastusthityā na yujyate
avidyātatsamāśleṣajīvatvādi mṛṣā hi te // YSsi_146

prātibhāsikam ekatvaṃ pratibhāsaparāhatam
yato naḥ pratibhāsante saṃsarantaḥ sahasraśaḥ // YSsi_147

āsaṃsarasamucchedaṃ vyavahārāś ca tatkṛtāḥ
abādhitāḥ pratīyante svapnavṛttivilakṣaṇāḥ // YSsi_148

tena yauktikam ekatvam api yuktiparāhatam
pravṛttibhedānumitā viruddhamitivṛttayaḥ
tattatsvātmavad anye 'pi dehino 'śakyanihnavāḥ // YSsi_149

yathānumeyād vahnyāder a(ā)numānā vilakṣaṇāḥ
pratyakṣaṃ te (kṣyante) tathānyebhyo jīvebhyo na pṛthak katham // YSsi_150

na cec ceṣṭāviśeṣeṇa paro boddhānumīyate
vyavahāro 'valupyeta sarvo laukikavaidikaḥ // YSsi_151

na caupādhikabhedena meyamātṛvibhāgadhīḥ
svaśarīre 'pi tatprāpteḥ śiraḥpāṇyādibhedataḥ // YSsi_152

yathā tatra śiraḥpāṇipādādau vedanodaye
anusandhānamekatve, tathā sarvatra te bhavet // YSsi_153

prāyaṇām narakakleśāt prasūtivyasanād api
cirātivṛttāḥ prāgjanmabhogā na smṛtigocarāḥ // YSsi_154

yugapajjāyamāneṣu (sukhaduḥkhādiṣu sphuṭaḥ)
āśrayāsaṅkaras tatra katham aikārthyavibhramaḥ // YSsi_155

na ca prātisvikāvidyākalpitasvasvadṛśyakaiḥ
jīvair anekair apy eṣā lokayātropapadyate // YSsi_156

paravartānabhijñās te svasvasvapnaikadarśinaḥ
kathaṃ pravartayeyus tāṃ saṅgādyekanibandhanām // YSsi_157

kiṅ ca svayaṃprakāśatvavibhutvaikatvanityatāḥ
tvadabhyupetā bādheran saṃvidas te 'dvitīyatām // YSsi_158

saṃvid eva na te dharmāḥ, siddhāyām api saṃvidi
vivādadarśanāt teṣu; tardrūpāṇāṃ ca bhedataḥ // YSsi_159

na ca te bhrāntisiddhās te yenādvaitāvirodhinaḥ
tattvāvedakavedāntavākyasiddhā hi te guṇāḥ // YSsi_160

ānandasvaprakāśatvanityatvamahimādy atha
brahmasvarūpam eveṣṭaṃ, tatrāpīdaṃ vivicyatām // YSsi_161

brahmeti yāvan nirdiṣṭaṃ tanmātraṃ kiṃ sukhādayaḥ
atha vā tasya te, yad vā ta eva brahmasaṃjñinaḥ // YSsi_162

ādye tattatpadāmnānavaiyarthyaṃ vedalokayoḥ
pūrvoktanītyā bhedaś ca, jagajjanmādikāraṇam // YSsi_163

abhyupetyaiva hi brahma vivādās teṣu vadinām
dvitīye saiva tair eva brahmaṇaḥ sadvitīyatā // YSsi_164

tṛtīye brahma bhidyeta tanmātratvāt pade pade
tatsamūho 'tha vā brahma taruvṛndavanādivat // YSsi_165

prakarṣaś ca prakāśaś ca bhinnāv evārkavartinau
tena na kvāpi vākyārtho vibhāgo 'sti nidarśanam // YSsi_166

jāḍyaduḥkhādyapohena yady ekatraiva vartitā
jñanānandādiśabdānāṃ na satas sadvitīyatā // YSsi_167

apohāḥ kiṃ na santy eva, santo vā, nobhaye 'pi vā
sattve sat sadvitīyaṃ syāj jaḍādyātmakatetare (tā pare) // YSsi_168

sadasadvyatirekoktiḥ pūrvam eva parākṛtā
tathātve ca ghaṭādibhyo brahmāpi na viśiṣyate // YSsi_169

kiñ cāpohyajaḍatvādiviruddhārthāsāmarpaṇe
naiva tattadapohyate tadekārthaiḥ padair iva // YSsi_170

pratiyogini dṛśye tu yā bhāvāntaramātradhīḥ
saivābhāva itīhāpi sadbhis te sadvitīyatā // YSsi_171

bhūtabhautikabhedānāṃ sadasadvyatirrekitā
kuto 'vasīyate kiṃ nu pratyakṣāder utāgamāt // YSsi_172

pratyakṣādīni mānāni svaṃ svam arthaṃ yathāyatham
vyavacchindanti jāyanta iti yāvat svasākṣikam // YSsi_173

yathāgrataḥ sthite nīle nīlimānyakathā na, dhīḥ
ekākārā, na hi tayā sphaṭike dhavale matiḥ // YSsi_174

kṣīre madhuradhīr yadṛk, naiva nimbakaṣāyadhīḥ
vyavahārāś ca niyataḥ sarve laukikavaidikāḥ // YSsi_175

satyaṃ pratītir asaty asyā mūlaṃ nāstīti cen na tat
sā ced asti tasyā mūlaṃ kalpyatāṃ kāryabhūtayā // YSsi_176

kḷpaṃ cendriyaliṅgādi tadbhāvānuvidhānataḥ
yaugapadyakramāyogādyavacchedavidhānayoḥ // YSsi_177

aikyāyogāc ca bhedo na pratyakṣa iti yo bhramaḥ
bhedetaretarābhāvavivekāgrahaṇena saḥ // YSsi_178

svarūpam eva bhāvābāṃ pratyakṣeṇa pariśurat
bhedavyāhārahetuḥ syāt pratiyogivyapekṣayā // YSsi_179

yathā tanmātradhīr nānānāstivyāhārasādhanī
hlasvadīrghatvabhedā vā yathaikatra ṣaḍaṅgule // YSsi_180

evaṃ vyavasthitānekaprakārākāravattayā
pratyakṣasya prapañcasya tadbhāvo 'śakyanihnavaḥ // YSsi_181

āgamaḥ kāryaniṣṭhatvād īdṛśe 'rthe na tu pramā
prāmāṇye 'py anvayāyogyapadārthatvān na bodhakaḥ // YSsi_182

nāsat pratīteḥ, bādhāc ca na sad ity api yan na tat
pratīter eva sat kiṃ na bādhān nāsat kuto jagat ?
tasmād avidyayaiveyam avidyā bhavatāśritā // YSsi_183

kiñ ca bhedaprapañcasya dharmo mithyātvalakṣaṇaḥ
mithyā vā paramārtho vā nādyaḥ kalpo 'yam añjasā // YSsi_184

tanmithyātve prapañcasya satyatvaṃ durapahnavam
pāramārthye 'pi tenaiva tavādvaitaṃ vihanyate // YSsi_185

sarvāṇy eva pramāṇāni svaṃ svam arthaṃ yathoditam
asato 'rthāntarebhyaś ca vyavacchindanti bhānti naḥ // YSsi_183

tathā hīha ghaṭo 'stīti yeyaṃ dhīr upajāyate
sā tadā tasya nābhāvaṃ paṭatvaṃ vānumanyate // YSsi_187

nanv astīti yad uktaṃ kiṃ tanmātraṃ ghaṭa ity api
arthāntaraṃ vā, tanmātre sadadvaitaṃ prasajyate
arthāntaratve siddhaṃ tat sadasadbhyāṃ vilakṣaṇam // YSsi_188

yady evam asti brahmeti brahmaupaniṣadaṃ matam
ghaṭavat sadasattvābhyām anirvācyaṃ tavāpatet // YSsi_189

ānandasatyajñānādinirdeśair eva vaidikaiḥ
brahmaṇo 'py atathābhāvas tvayaivaivaṃ samarthitaḥ // YSsi_190

sadasadvyatirekoktiḥ prapañcasya ca hīyate
yad yathā kiñcid ucyeta tatsarvasya tathā bhavet // YSsi_191

tasmād astīti saṃvittir jāyamānā ghaṭādiṣu
tattatpadārthasaṃsthānapāramārthyāvabodhinī // YSsi_192

sajātīyavijātīyavyavacchedanibandhanaiḥ
svaiḥ svair vyavasthitai rūpaiḥ padārthānāṃ tu yā sthitiḥ
sā sattā na svatantrānyā tatrādvaitakathā katham // YSsi_193

na ca nānāvidhākārapratītiḥ śakyanihnavā
na vedyaṃ vittidharmaḥ syād iti yatprāgudīritam // YSsi_194

tenāpi sādhitaṃ kiñcit saṃvido 'sti na vā tvayā
asti cet pakṣapātaḥ syān na cet te viphalaḥ śramaḥ // YSsi_195

ataḥ svarasavispaṣṭadṛṣṭabhedās tu saṃvidaḥ
(yathāvasthāyibhir bāhyai)r naikyaṃ yānti ghaṭādibhiḥ // YSsi_196

sahopalambhaniyamo na khalv ekaikasaṃvidā
na ced asti sasāmānyaṃ sarvaṃ saṃvedanāspadam // YSsi_197

sahopalambhaniyamān nānyo 'rthaḥ saṃvido bhavet
yad etad aparādhīnasvaprakāśaṃ tad eva hi
svayamprakāśatāśabdam iti bṛddhāḥ pracakṣate // YSsi_198

yasminn abhāsamāne 'pi yo nāmārtho na bhāsate
nāsāv arthāntaras tasmān mithyendur iva candrataḥ // YSsi_199

abhāsamāne vijñāne na cātmārthāvabhāsanam
iti saṃvidvivartatvaṃ prapañcaḥ sphuṭam añcati // YSsi_200

(maivaṃ smārthān paribhavaḥ) pratyakṣeṇa balīyasā
saṃrakṣyamāṇabhedās te nānumānānuvartinaḥ // YSsi_201

tathā hīdam ahaṃ vedmīty anyonyānātmanā sphuṭam
trayaṃ sākṣāc cakāstīti sarveṣām atmasākṣikam // YSsi_202

pratyakṣapratipakṣaṃ ca nānumānaṃ pravartate
na hi vahner anuṣṇatvaṃ dravyatvād anumīyate // YSsi_203

kiñ ca hetur viruddho 'yaṃ sahabhāvo dvayor yataḥ
tavāpi na hi saṃvitiḥ svātmanā saha bhāsate // YSsi_204

nīlādyupaplavāpetasvacchacinmātrasantatiḥ
svāpādau bhāsate, naivam arthaḥ saṃvedanāt pṛthak
tena saṃvedanaṃ satyaṃ aṃvedyo 'rthas tv asann iti // YSsi_205

tad etad aparāmṛṣṭasvavāgbādhasya jalpitam
ahopalambhaniyamo yenaivaṃ sati hīyate // YSsi_206

yasmād ṛte yad ābhāti bhāti (ta)smād ṛte 'pi tat
ghaṭād ṛte 'pi nirbhātaḥ paṭād iva ghaṭaḥ svayam // YSsi_207
-- Yāmuna: Saṃvitsiddhi (Academic edition — see source file header)